paragraph_text: Queen je debitantski studijski album britanskog rock sastava Queen. Album je 13. srpnja 1973. godine objavila diskografska kuća EMI. Sniman je u studijima "De Lane Lea" i "Trident" u kojemu su u ono vrijeme snimali poznati glazbenici poput The Rolling Stonesa, Eltona Johna i Davida Bowiea. Budući da je "Queen" tada bio relativno nepoznat sastav morali su satima čekati da studio bude prazan kako bi mogli snimiti vlastite pjesme. Album je uglavnom sniman noću što mu daje svojevrstan ugođaj i što se osjeti na njemu. Album je presjek najboljih pjesama koje je sastav izvodio u prve dvije godine svog postojanja i više je kolekcija skladbi nego trenutak inspiracije poput kasnijih izdanja. 6. srpnja 1973. izdan je singl Keep Yourself Alive koji se nije uspio plasirati na top ljestvice i koji je bio tek manji hit u Japanu. Album je izdan 13. srpnja 1973. godine i proveo je 28 tjedana na top ljestvici albuma te dospio na 24.mjesto.<br>"Queen" su se predstavili svojim prvijencem kao višeslojan i slojevit sastav, podjednako glazbenički i tekstualno. Album je donio spoj ranog heavy metala i hard rocka s artističkim pristupom tada dominantnog glam rocka, te elemente progresivnog i folk rocka s višeglasnim vokalnim melodijama i produkcijski posloženim zvukom koji su postali karakteristični za sastav. Isto tako prvijenac je predstavio izvrstan vokal pjevača Freddija Mercuryja i gitarističko umijeće Briana Maya, te solidnu ritam sekciju basista Johna Deacona i bubnjara Rogera Taylora. Za singlove s albuma "Keep Yourself Alive" i "Liar" (izdan samo u SAD-u) su snimljeni promotivni filmovi koji su bili među prvim ikad napravljenim videospotovima u povijesti moderne glazbe.<br> Album je sadržavao čuvenu krilaticu "No synthesizers" čime su se "Queen" htjeli jasno ograditi od tada sveopće prihvaćenog instrumenta u rock glazbi i time još više naglasiti vlastitu virtuoznost. Smatra se jednim od najpodcijenjenijih prvijenaca hard rock žanra i jednim od najutjecajnijih albuma heavy metala. Internetski portal "DigitalDreamDoor.com" ga je uvrstio među 100 najboljih gitarističkih albuma rocka,<ref> 100 Greatest Rock Guitar Albums, DigitalDreamDoor.com te među 100 najboljih debitantskih albuma.<ref> 100 Greatest Rock Debut Albums, DigitalDreamDoor.com